L-għażżien L-għażżien bħal ġebla maħmuġa, u kulħadd jieħdu bit-tisfir minħabba għajbu. L-għażżien bħal qabda demel; kull min itellgħu ma' idu jfittex ifarfru. It-tfal imqarba Tifel bla manjieri, għajb għal missieru, u t-twelid ta' tifla hu telf. Bint għaqlija tikseb ir-raġel tagħha, imma waħda bla mistħija tweġġa' lil missierha. Mara mżatta ġġib għajb fuq missierha u żewġha, u minnhom it-tnejn hija mmaqdra. Daqq waqt il-vistu hu rakkont barra minn waqtu; imma swat u tagħlim huma għerf f'kull ħin. L-ulied li jitrabbew tajjeb igawdu t-tajjeb tal-ħajja, jaħbu t-twelid umli tal-ġenituri tagħhom. L-ulied mimlijin bihom infushom, imrobbija ħażin u mkabbra, itebbgħu isem it-tnissil għoli tal-ġenituri tagħhom. Għerf u bluha Bħal wieħed iwaħħal flimkien ix-xaqquf min jgħallem lill-iblah, jew bħal min irid iqajjem lil min raqad raqda fil-fond. Min joqgħod jirrakkonta lil bniedem iblah, bħal min jirrakkonta lil wieħed nofsu rieqed; meta jkun wasal fit-tmiem jgħidlu: "X'inhu?" Ibki għall-mejjet għax ħalla warajh id-dawl, u ibki għall-iblah għax ħalla warajh id-dehen; imma l-biki tiegħek ikun inqas għall-mejjet għax dan qiegħed fil-mistrieħ, filwaqt li l-ħajja tal-iblah hi agħar minn mewtu. Il-mejjet jibkuh sebat ijiem, imma l-iblah u l-midgħi jibkuh il-jiem kollha ta' ħajtu. Titkellimx fit-tul mal-iblah, u tersaqx lejn min hu bla dehen. Oqgħodlu għassa biex ma jkollokx għawġ, u ma titħammiġx meta jfarfar ħwejġu. Warrab minnu u ssib il-mistrieħ, u ma tinkeddx għax jitlef rasu. X'inhu itqal miċ-ċomb? U x'inhu ismu jekk mhux 'iblah'? Ir-ramel, il-melħ, biċċa ħadid eħfef li ġġorr minn bniedem bla moħħ. Travu tal-injam imqabbad tajjeb f'bini ma jinqalax b'theżżiża; hekk ukoll il-qalb soda f'fehmitha bil-ħsieb magħmula, waqt l-għawġ ma tibża' xejn. Qalb li toqgħod fuq ħsieb għaqli hi bħal bini bir-ramel fuq ħajt invjat. Ilqugħ biz-zkuk imqiegħed fuq għolja ma jżommx wieqaf quddiem ir-riħ; hekk ukoll qalb imbeżżgħa mill-fehma belha tagħha, ma jseħħilha tieqaf lil ebda biża'. Il-ħbiberija Min iweġġa' għajn joħorġilha d-dmugħ, u min iweġġa' qalb iġagħalha turi dak li tħoss. Min iwaddab ġebel lill-għasafar inaffarhom, u min ikasbar ħabib jikser il-ħbiberija. Jekk għal ħabib tkun slitt is-sejf, taqtax jiesek għax għad tista' treġġgħu lura. Jekk ftaħt ħalqek kontra ħabib, toqgħodx tinkedd għax għad tista' titħabbeb mill-ġdid miegħu; imma mhux meta tmaqdru, iżżebilħu, tikxiflu sigrieti, jew tqarraq bih; għal dawn kollha jaħarbek kull ħabib. Ikseb il-fiduċja tal-proxxmu tiegħek meta hu fil-faqar, biex meta jkun fil-ġid tgawdi miegħu; fi żmien l-għawġ ieqaf miegħu, biex meta jiret sehmu taqsam miegħu. Qabel in-nar joħroġ minn forn fwar u duħħan, hekk ukoll qabel tixrid id-demm jiġi t-tagħjir. Ma nistħix nagħti kenn lil ħabib, u minn wiċċu ma ninħebiex; imma jekk niltaqa' ma' xi għawġ minħabba fih, kull min jisma' joqgħod għassa għalih. Min se jqegħedli sarima ma' ħalqi, jew fuq xufftejja s-siġill tal-għaqal, biex bihom ma naqax u lsieni ma jwassalnix għat-telfien?